চিটাগংকে ১৬৬ রানের টার্গেট দিল সিলেট
আন্দ্রে ফ্লেচারের ফিফটিতে ভর করে ৫ উইকেটে ১৬৫ রান সংগ্রহ করেছে সিলেট সিক্সার্স। দলের হয়ে সর্বোচ্চ ৬৬ রান করেন সিক্সার্সের ক্যারিবীয় ওপেনার ফ্লেচার। এছাড়া ৩৪ ও ৩২ রান করেন মোহাম্মদ নওয়াজ ও সাব্বির রহমান রুম্মন। চিটাগং ভাইকিংসের হয়ে নিজের প্রথম ম্যাচে খেলতে নেমে হারদাস ভিলজোয়েন নেন ৪ ওভারে ২৯ রানে ৪ উইকেট।







শুক্রবার সন্ধ্যায় বাংলাদেশ প্রিমিয়ার লিগের (বিপিএল) চলমান ষষ্ঠ আসরের ৪০তম ম্যাচে টস হেরে প্রথমে ব্যাটিং করে সিলেট সিক্সার্স। মিরপুর শেরেবাংলা জাতীয় ক্রিকেট স্টেডিয়ামে অনুষ্ঠিত ম্যাচে প্রথমে ব্যাটিংয়ে নেমে ভিলজোয়েনের গতির মুখে পড়ে ৩৭ রানে দুই উইকেট হারায় সিলেট। 




এরপর সাব্বির রহমানকে সঙ্গে নিয়ে তৃতীয় উইকেটে ৬৫ রানের জুটি গড়েন ওপেনার ফ্লেচার। ২৫ বলে দুই চার ও সমান ছক্কায় ৩২ রান করতেই নাইম হাসানের বলে ক্যাচ তুলে দিয়ে সাজঘরে ফেরেন সাব্বির রহমান। 
চতুর্থ উইকেটে মোহাম্মদ নওয়াজকে সঙ্গে নিয়ে ফের ৫১ রানের জুটি গড়েন ফ্লেচার। ১৯ বলে তিনটি ছক্কা এবং দুটি চারের সাহায্যে ৩৪ রান করতেই ভিলজোয়েনের তৃতীয় শিকারে পরিণত হন নওয়াজ। দুর্দান্ত খেলতে থাকা আন্দ্রে ফ্লেচারকেও নিজের শেষ ওভারে ফেরান ভিলজোয়েন। তার আগে ৫৩ বলে ছয় চার ও দুই ছক্কায় ৬৬ রান করেন ফ্লেচার। 
১৬৬ রানের টার্গেটে ব্যাট করছে চিটাগং ভাইকিংস।
কে এই ভিলজোয়েন?
বাংলাদেশ প্রিমিয়ার লিগের (বিপিএল) ৪০তম ম্যাচে চিটাগং ভাইকিংসের হয়ে খেলছেন হারদাস ভিলজোয়েন। তার গতির মুখে পড়ে ৪ ওভারে ২৯ রানে ৪ উইকেট হারায় সিলেট সিক্সার্স। 
কে এই ভিলজোয়েন? যে কিনা বিপিএলে খেলতে এসেই পরপর দুই উইকেট তুলে নিলেন। চিটাগং ভাইকিংসের এই বিদেশি ক্রিকেটারের জন্ম দক্ষিণ আফ্রিকার ট্রান্সভাল প্রদেশের উইটব্যাংক এলাকায়। জাতীয় দলের হয়ে একটি মাত্র টেস্ট খেলার সুযোগ পান তিনি। তবে ঘরোয়া লিগ এবং ফ্রাঞ্চাইজি টুর্নামেন্টে নিয়মিত খেলে যাচ্ছেন ২৯ বছর বয়সী এই ডানহাতি পেসার।
২০১৬ সালের জানুয়ারিতে কাইল এ্যাবটের পরিবর্তে ইংল্যান্ডের বিপক্ষে সিরিজের তৃতীয় টেস্টে দক্ষিণ আফ্রিকার দলে অভিষেক হয় ভিলজোয়েনের। অভিষেক ম্যাচে প্রথম বলেই ইংলিশ অধিনায়ক অ্যালিস্টার কুকের উইকেট তুলে নেন। আর এই উইকেট শিকারের মধ্য দিয়ে টেস্ট ক্রিকেটের ইতিহাসে ২০তম বোলার হিসেবে প্রথম বলে উইকেট শিকারের রেকর্ড গড়েন ভিলজোয়েন।
২০১৬ সালে ইংলিশ কাউন্টি ক্রিকেট লিগে অংশ নেন ভিলজোয়েন। কাউন্টি ক্রিকেটে অভিষেক ম্যাচে পাঁচ উইকেট শিকার করে হইচই ফেলে দেন। ফ্রাঞ্চাইজি ক্রিকেটে দুর্দান্ত খেলে যাওয়া এই আফ্রিকান পেস বোলারকে দলে নিয়েছে চিটাগং ভাইকিংস। কিংসের কিং হতেই এসেছেন ভিলজোয়েন।
সিলেট সিক্সার্স: আন্দ্রে ফ্লেচার, আফিফ হোসেন, জেসন রয়, সাব্বির রহমান রুম্মন, অলক কাপালি, জাকির আলী অনিক, তাসকিন আহমেদ, ওয়েন পার্নেল, মোহাম্মদ নওয়াজ, এবাদত হোসেন ও নাবিল সামাদ।
চিটাগং ভাইকিংস: মুশফিকুর রহিম, মোহাম্মদ আশরাফুল, ইয়াসির আলী চৌধুরী, মোসাদ্দেক হোসেন সৈকত, আবু জায়েদ চৌধুরী রাহী, খালেদ আহমেদ, নাঈম হাসান, হার্ডাস ভিলজোয়েন, ক্যামেরন ডেলপোর্ট, সিকান্দার রাজা ও দাসুন শানাকা।

আন্দ্রে ফ্লেচারের ফিফটিতেভর করে ৫ উইকেটে ১৬৫ রান সংগ্রহ করেছে সিলেট সিক্সার্স। দলের হয়ে সর্বোচ্চ ৬৬ রান করেন সিক্সার্সের ক্যারিবীয় ওপেনার ফ্লেচার। এছাড়া ৩৪ ও ৩২ রান করেন মোহাম্মদ নওয়াজ ও সাব্বির রহমান রুম্মন। চিটাগং ভাইকিংসের হয়ে নিজেরপ্রথম ম্যাচে খেলতে নেমে হারদাস ভিলজোয়েন নেন ৪ ওভারে ২৯ রানে ৪ উইকেট।